Firenzében megtiltották, hogy a turisták az utcán ebédeljenek vagy vacsorázzanak, és a rajtakapott látogatókat súlyos pénzbírsággal sújtják.

Dario Nardella, a város polgármestere elmondta: a turisták ellen hozott rendelkezés a héten lép életbe, és akár 500 eurós (164 ezer forintos) pénzbüntetést is kaphat, akit dél és délután 3 óra, valamint délután 6 és este 10 között utcai étkezésen kapnak.

Az új szabály Firenze bizonyos utcáira vonatkozik, többek között az Uffizi képtár környékére. A turisták a járdán, a bejárati küszöbökön vagy kocsifelhajtókon sem ülhetnek le ebédelni vagy vacsorázni.

Az új szabály 2019. január 6-ig, az olasz idegenforgalmi szezon végéig van érvényben.

(MTI)